钦定古今图书集成/明伦汇编/氏族典/第492卷 > 《凌迪知万姓统谱》 > 盛寅
## 钦定古今图书集成/明伦汇编/氏族典/第492卷 > 《凌迪知万姓统谱》 > 盛寅

按《名山藏术艺记》：“盛寅，字启东，吴人戴原礼避名吴
中，吴人王宾窃原礼书，遂得其传以授寅，寅医遂显，
永乐中授御医。上养黑白二猿，其一猿病，使治之，寅
脉不可为，无何猿死，上益重寅术。一日雪霁，与韩叔
旸等召见便殿，偶及白沟河之战，上论所以战胜状，
寅曰：‘是天命耳’。上默然，起视雪，寅又曰：‘宜瑞不宜多’。”
上乃赐之御膳。张皇后为太子妃，地道不通者十月，
众医谓胎也。上使寅入诊，出疏方，妃服寅药，疾遂平，
赏赐甚厚。宣宗即位，甚信用之，赐为医状元。寅有弟
宏，亦精药论，传子至孙，皆能为方。